অনেক বছর পরে সেই মাঠে গিয়ে সাকিব নিজেই যেমন বলেছিলেন, ‘মনে হচ্ছিল এই মাঠ থেকেই সব শুরু হয়েছিল । এই মাঠের জন্যই এত দূর এসেছি ।’ ২০০১ সালের দিকে ক্লাস সেভেনে থাকা কালীন সময়ে আলোকদিয়ার ওই মাঠটাতে ‘খ্যাপ’ খেলতে গিয়েছিলেন সাকিব আল হাসান । বিধ্বংসী ব্যাটিং আর পেস বোলিংয়ে নজর কেড়েছিলেন সবার । হ্যাঁ, সাকিব প্রথমে পেসারই ছিলেন ! সাকিবের ঐ দিনের পারফরমেন্স মুগ্ধ করেছিল সেই ম্যাচের আম্পায়ার সাদ্দাম হোসেন (গোর্কি) কে । পরবর্তীতে এই সাদ্দাম হোসেনের পরামর্শেই সাকিব মাগুরায় ইসলামপুরপাড়া স্পোর্টিং ক্লাবে যোগ দেন । টেপড টেনিস বলে খেলা সাকিব সেখানেই প্রথম আসল ক্রিকেট বল হাতে পান । প্রথমে পেস বল করলেও পরে তার কোচ সাদ্দাম হোসেনের পরামর্শে সাকিব স্পিন বল করা শুরু করেন ।